Адунеизегьтәи аԥсуа-абаза конгресс рашәара 12 рзы Аҟәа, Аҳабла ҿыц аҟны ахәыҷтәы ныҳәа ду мҩаԥнагеит. Ари аныҳәа Ахәыҷқәа рыхьчара амш рашәара 1 иазкын, аха усҟан амш цәгьахеит азы, иахыган. Ус шакәугьы, ахәыҷқәа ргәырӷьара зынӡагьы иагымхеит.
Ииашаҵәҟьаны, ахәыҷқәа ргәырӷьара ҳәаак амамызт. Уи ус иҟаларц азы Аконгресс асиурпризқәа маҷымкәа иазнархиеит. Аныҳәа апрограмма даара ибеиан. Аԥхьа иқәгылеит ахәыҷқәа ретнографиатә ансамбль «Ашара».
Аныҳәа цонаҵы ахәыҷқәа асахьаҭыхразы амастер-класс рхы аладырхәыр рылшон. Амастер-класс мҩаԥыргон асахьаҭыхратә студиа «Сальвадор» арҵаҩцәа.
Аныҳәа апрограмма иалан иара убас афитнеси акәашареи рыстудиа «Мансарда» аҵаҩцәа рықәгыларақәагьы. Агәыԥ ApsnyCrew акәзар, абрейк-данс икәашеит.
Ахәыҷқәа аӡәырҩы адуцәа ирыцны абаҳчаҟны ажәардәынаҭрақәа хыршьит, дара заа ирхианы аныҳәахь иааргеит аиҿкааҩцәа.
Ҳәара аҭахума, аныҳәа иаҭааз зегьы рылаԥшқәа рыдхалон аниматорцәа, амультфильм «Трансформеры» афырхацәа аазырԥшуаз. Ахәыҷқәа дыргәырӷьон иара убас атәыҩазаҵәи акьанџьа ЛОЛи рхаҿсахьақәагьы.
Апарк аҟны аус ауан аквагрим астанциагьы. Ахәыҷқәа зегьы ааиуан рхы-рҿқәа рҿы асахьа ԥшӡа ҭырхырц азы. (abaza.org)